62019CO0013(01)_INF
Euroopa Kohtu (seitsmes koda) 3. märtsi 2021. aasta määrus –Ibercaja Banco
(kohtuasi C‑13/19) (
1
)
Eelotsusetaotlus – Euroopa Kohtu kodukorra artikli 53 lõige 2 ja artikkel 99 – Tarbijakaitse – Direktiiv 93/13/EMÜ – Hüpoteeklaenuleping – Ebaõiglased tingimused – Intressimäära muutumist piirav tingimus (nn alammäära tingimus) – Uuendusleping – Lepingutingimuste vastu nõuete esitamise õigusest loobumine – Siduvuse puudumine – Direktiiv 2005/29/EÜ – Ettevõtja ja tarbija vaheliste tehingutega seotud ebaausad kaubandustavad – Artikli 6 lõige 1 ja artikli 7 lõige 1
1.
Tarbijakaitse – Ebaõiglased tingimused tarbijalepingutes – Direktiiv 93/13 – Lepingutingimuse ebaõigluse tuvastamine – Ulatus – Uuendamislepingu tingimus, mis võidakse tunnistada ebaõiglaseks – Leping, millega nähakse ette, et tarbija loobub sellise tingimuse ebaõiglaseks tunnistamisest tuleneva soodsa olukorra ärakasutamisest – Lubatavus – Tingimus – Liikmesriigi kohtu poolt teostatav uurimine – Uue lepingutingimuse suhtes tarbija poolt nõuete esitamisest loobumine – Lubamatus
(Nõukogu direktiiv 93/13, artikli 6 lõige 1)
(vt punktid 31–38 ja resolutsiooni punkt 1)
2.
Tarbijakaitse – Ebaõiglased tingimused tarbijalepingutes – Direktiiv 93/13 – Ebaõiglane tingimus artikli 3 tähenduses – Lepingutingimus, mille suhtes ei ole eraldi kokku lepitud – Mõiste – Uuendamislepingu tingimus, millega soovitakse muuta varasema samade poolt vahel sõlmitud lepingu potentsiaalselt ebaõiglast tingimust või nähakse ette, et tarbija loobub mistahes nõuetest – Hõlmamine – Tingimus – Liikmesriigi kohtu teostatav kontroll
(Nõukogu direktiiv 93/13, artikli 3 lõiked 1 ja 2)
(vt punktid 40–43 ja 47 ning resolutsiooni punkt 2)
3.
Tarbijakaitse – Ebaõiglased tingimused tarbijalepingutes – Direktiiv 93/13 – Läbipaistvuse nõue – Ulatus – Hindamiskriteeriumid
(Nõukogu direktiiv 93/13, artikli 3 lõige 1, artikli 4 lõige 2 ja artikkel 5)
(vt punktid 50–57, 62–65, 71 ja 74 ning resolutsiooni punkt 3)
Resolutsioon
1.
Nõukogu 5. aprilli 1993. aasta direktiiv 93/13/EMÜ ebaõiglaste tingimuste kohta tarbijalepingutes artikli 6 lõiget 1 tuleb tõlgendada nii, et sellega ei ole vastuolus see, kui ettevõtja ja tarbija vahelise lepingu tingimust, mille ebaõiglast laadi saab kohtulikult tuvastada, võib muuta asjaomase müüja või teenuste osutaja ja tarbija vahelise uuendamislepinguga, millega tarbija loobub tagajärgedest, mille tooks kaasa selle tingimuse ebaõiglase laadi tuvastamine, eeldusel et see loobumine tuleneb tarbija vabast ja teadlikust nõusolekust; seda asjaolu peab liikmesriigi kohus kontrollima. Seevastu ei ole tarbija suhtes siduv tingimus, millega see tarbija loobub tulevastes vaidlustes selliste nõuete esitamisest, mis põhinevad direktiivi 93/13 alusel temal olemasolevatel õigustel.
2.
Direktiivi 93/13 artiklit 3 tuleb tõlgendada nii, et müüja või teenuste osutaja ja tarbija vahelise hüpoteeklaenulepingu tingimust, millega soovitakse muuta nende vahel varem sõlmitud lepingu võimalikku ebaausat tingimust või millega nähakse ette, et tarbija loobub selle müüja või teenuste osutaja suhtes nõuete esitamisest, saab käsitada nii, et selles ei ole eraldi kokku lepitud, kui see tarbija ei ole saanud uut tingimust sisuliselt mõjutada, see tuleb aga kindlaks teha eelotsusetaotluse esitanud kohtul.
3.
Direktiivi 93/13 artikleid 3–5 tuleb tõlgendada nii, et läbipaistvuse nõue, mida müüja või teenuste osutaja nende sätete alusel peab täitma, tähendab, et kui ta sõlmib tarbijaga uuendamislepingu, millega ta esiteks muudab varasema lepingu võimalikku ebaausat tingimust ja teiseks näeb ette, et tarbija loobub selle müüja või teenuste osutaja suhtes nõuete esitamisest, siis peab see tarbija olema võimeline mõistma kõiki olulisi õiguslikke ja majanduslikke tagajärgi, mis tema suhtes selle uuendamislepingu sõlmimisega kaasnevad.
4.
Audiencia Provincial de Zaragoza (Zaragoza provintsikohus, Hispaania) kümnes ja kolmeteistkümnes eelotsuse küsimus on ilmselgelt vastuvõetamatud.
(
1
)	ELT C 148, 29.4.2019.